Pirkanmaalla voidaan huokaista nyt helpotuksesta herkästi tarttuvan tuhkarokon leviämisen osalta.

Leviämisvaaraa elokuussa Pirkanmaalla todettujen tautitapausten osalta ei enää ole, koska taudin itämisaika on ylittynyt. Uusia tartuntoja ei ole ilmaantunut.

Pirkanmaalla todettiin elokuun alussa yhteensä neljä tuhkarokkotartuntaa. Kaikki henkilöt sairastuivat tuhkarokkoon Italian matkan jälkeen.

Koska infektion saaneet olivat rokotettuja henkilöitä, heidän tautinsa ei ole tarttunut. Reetta Huttunen

– Tässä varoaika ja taudin itämisaika alkaa tulla täyteen sen suhteen, että jos lisätartuntoja olisi tullut, niin ne olisivat tulleet jo esiin. On epätodennäköistä, että tulee enää lisätartuntoja, sanoo Taysin infektioyksikön apulaisylilääkäri Reetta Huttunen.

Tuhkarokon itämisaika tartunnasta ensioireiden alkuun on yleensä 9-11 vuorokautta, vaihdellen aina 7–21 vuorokauteen.

Rokotetuilla virusmäärä alhainen

Huttusen mukaan infektioon sairastuneiden aiemmin ottama rokotus ehkäisi epidemian syntymistä Pirkanmaalla. Tilanne olisi ollut täysin toinen, jos henkilöt olisivat olleet rokottamattomia. Italiassa sairastuneiden rokotettujen virusmäärät olivat hyvin alhaisia verrattuna rokottamattomiin sairastuneisiin.

Rokotukset kuntoon, se on viestimme. Reetta Huttunen

– Koska infektion saaneet olivat rokotettuja henkilöitä, heidän tautinsa ei ole tarttunut taudille alttiiseen väestöön. Tässä vaikuttaa väestön rokotuskattavuus, Huttunen sanoo.

Suomessa on todettu tänä vuonna yhteensä yhdeksän tartuntaa. Pirkanmaan lisäksi tuhkarokkoa on ollut liikkeellä Itä-Suomessa. Tartuntojen lähteet liittyvät molemmissa tapauksissa Italian tuhkarokkoepidemiaan.

Tuhkarokkotartuntojen nostattama viesti on selvä.

– Rokotukset kuntoon, se on viestimme, Huttunen sanoo.